Kruis skyn weer | Netwerk24
Kruis skyn weer
Deur Lientjie Mentz 03 Oktober 2019 06:00
Sonnyboy Jim (links) doen op 20 September laaste verstellings voordat die kruis by Brandkop weer opgerig is. Nico Gerber, voorsitter van Trots Pellissier, kyk toe.Foto's: Verskaf
Die kruis op Brandkop by Pellissier brand weer nadat 'n inwoner, Dirk Nagel, besluit het werk moet gemaak word van die kruis wat deur die jare verweer het.
Nico Gerber, voorsitter van Trots Pellissier, sê die eerste kruis is in 1999 by die wateropgaartenk op Brandkop opgerig.
"Aanvanklik was daar drie kruise, maar vandag is daar net die een, waarvan die gloeilampe mettertyd almal geblaas het."
Trots Pellissier, 'n organisasie wat hom beywer vir 'n skoon en mooi woonbuurt, het met die Fichardtpark Woonbuurtvereniging (FWA) kragte saamgesnoer en geld geskenk om te help met die herstel van die kruis.
Die kruis is opgeknap en die ligte daarvan is op Vrydag 20 September weer aangeskakel om oor Pellissier te skyn.
Gerber sê vrywilligers van Trots Pellissier maak elke tweede Saterdag die openbare ruimtes in die woonbuurt skoon.
Hy sê daar is sowat 1 200 huise in dié woonbuurt en hulle wil graag meer inwoners by Trots Pellissier betrek.
"As ons net die helfte van die inwoners aktief betrokke kan kry om te help en 'n geldelike bydra te maak, kan ons begin om van die munisipale funksies oor te neem soos om verkeerseilande netjies te hou."
Van die langtermynplanne van dié organisasie is die koop van grassnyers, die opvul van slag­gate en om nie afhanklik te wees van die Mangaung-metro vir sekere instandhoudingswerk nie.
Gerber sê hulle werk nou saam met die FWA en monitor die watersituasie.
"As dit moet, sal ons regstappe neem om te verhoed dat ons inwoners benadeel word in die stryd tussen die Mangaung-metro en Bloemwater," het hy aan Bloemnuusgesê.
"Ek glo ons maak reeds 'n verskil in Pellissier, maar ons het meer inwoners nodig wat passievol is om die woonbuurt netjies te hou."
Hy doen 'n beroep op inwoners om swartsakke slegs op die dae waarop die munisipale vullisverwydering gedoen word, uit te sit, op hul eie sypaadjies.
Hy herinner inwoners ook weer daaraan dat die munisipale vullisverwyderingsdiens nie op tuinvullis van toepassing is nie.